CELEX: C2006/237/16
Language: lv
Date: 2006-09-30 00:00:00
Title: Lieta T-198/06: Prasība, kas celta 2006. gada 21. jūlijā — Rathscheck Schiefer und Dach-Systeme u.c. pret Komisiju

30.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 237/8
            
         Prasība, kas celta 2006. gada 21. jūlijā — Rathscheck Schiefer und Dach-Systeme u.c. pret Komisiju
   (Lieta T-198/06)
   (2006/C 237/16)
   Tiesvedības valoda — vācu
   Lietas dalībnieki
   
      Prasītāji: Rathscheck Schiefer und Dach-Systeme KG, Mayen (Vācija), Nikolaus Theis Nachf. Böger GmbH, Bundenbach (Vācija) un I.B. Rathscheck Söhne KG Moselschiefer-Bergwerke Mayen (Vācija), (pārstāve — T. Risse, advokāte)
   
      Atbildētāja: Eiropas Kopienu Komisija
   Prasītāju prasījumi:
   atcelt 1. pantu Komisijas 2006. gada 8. marta lēmumā par valsts atbalstu Nr. C 31/2004 (bijušais NN 53/2004), ko Vācija piešķīrusi Magog Schiefergruben GmbH & Co. KG.
   Pamati un galvenie argumenti
   Prasītāji apstrīd 1. pantu Komisijas 2006. gada 8. marta Lēmumā C (2006) 641, galīgā redakcija, ciktāl Komisija ir nolēmusi, ka valsts atbalsts, ko Vācija piešķīrusi Schiefergruben Magog GmbH & Co. KG — prasītāju konkurentei — daļēji ir saderīgs ar kopējo tirgu atbilstoši EKL 87. panta 3. punkta c) apakšpunktam.
   Prasītāji piedalījās Komisijas formālajā pārbaudes procedūrā.
   Pamatojot prasību, prasītāji norāda, ka ir pārkāpta Komisijas 2001. gada 12. janvāra Regula (EK) Nr. 70/2001 par EK Līguma 87. un 88. panta piemērošanu, sniedzot valsts atbalstu maziem un vidējiem uzņēmumiem (OV L 10, 33. lpp.), ar grozījumiem, kas izdarīti ar Komisijas 2004. gada 25. februāra Regulu (EK) Nr. 364/2004 (OV L 63, 22. lpp.).
   Prasītāji uzskata, ka atbalsts saskaņā ar Regulas Nr. 70/2001 5. panta a) un b) punktu ir pieļaujams tikai tad, ja jaunais ražošanas process, kura ieviešanai atbalsts piešķirts, ir saistīts ar pirmskonkurences attīstību. Prasītāji norāda, ka šajā gadījumā tā nav, jo prototipam, kuram atbalsts prasīts, nav jauninājuma rakstura.
   Prasītāji pamato prasību arī ar to, ka šajā gadījumā atbalsts nav pieļaujams saskaņā ar Regulas Nr. 70/2001 4. pantu. Atbalsts ir pieļaujams tikai tad, ja ražošanas process, attiecībā uz kuru ir saņemts atbalsts, ietver būtiskas izmaiņas līdzšinējā ražošanas procesā. Šajā gadījumā šis nosacījums nav izpildīts, jo ražošanas procesā ietilpstošais darbu veikšanas kārtība nav mainījusies.